Een dood, vyf in hospitaal ná hulle van polisie wou vlugDie verdagtes het in die ongeluk beland toe hulle van die polisie probeer vlug het (Foto: SAPD) Vyf verdagtes wat in ŉ ongeluk op Umbiloweg in Durban betrokke was nadat hulle inhegtenisneming probeer ontduik het, is tans in die hospitaal onder polisiebewaking. Volgens kol. Robert Netshiunda, polisiewoordvoerder, het die polisie Fieldenrylaan in Umbilo gepatrolleer toe hulle ŉ voertuig met ses insittendes gewaar het. Die voertuig is positief geïdentifiseer as die een wat vroeër die dag by ŉ huisroof in die Malvern-omgewing betrokke was. “Die polisie het die verdagtes gemaan om te stop, maar hulle het dié opdrag verontagsaam, waarna ŉ hoëspoed jaagtog gevolg het,” sê Netshiunda. “Die verdagtes het in die aankomende verkeer op Umbiloweg gedraai en trompop met ŉ vragmotor gebots. Die bestuurder van die verdagte voertuig het op die toneel aan sy beserings beswyk en vyf insittendes is in hegtenis geneem en hospitaal toe geneem vir behandeling.” Die polisie het drie vuurwapens en 19 patrone in die verdagtes se besit gevind. “Twee van die vuurwapens is positief met huisrooftogte in Malvern en Pinetown verbind. Die rooftogte is glo in Desember gepleeg.” Die verdagtes, tussen die ouderdom van 20 en 27 jaar oud, sal binnekort hul verskyning in die hof maak.